Ramaphosa het ook ’n beroep op wêreldleiers gedoen om Afrika met ’n omvangryke stimuluspakket te help. Dít sal Afrikalande nie net help om die gevolge van die pandemie te versag nie, maar ook om hul verwoeste ekonomieë te herbou.
Die president het verduidelik dat die AU sy eie Covid-19-reaksiefonds op die been gebring en ’n platform vir mediese voorraad gestig het om seker te maak alle lande op die vasteland het toegang tot die nodige toerusting en voorrade.
Hy het ook gevra vir die opskorting van rentebetalings op die vasteland se eksterne en openbare skuld.
Hy het die VN, G20-groepering, die Internasionale Monetêre Fonds en die Wêreldbank geloof vir die rol wat hulle speel om oplossings vir ontwikkelende lande se skuld te vind.
“Ons moet ekonomiese geleenthede vir almal oor die wêreld heen uitbrei, veral vir jong mense, vroue en die mees kwesbare mense,” het die president gesê.
Ramaphosa het gesê die AU vra ’n einde aan die onwettige besetting van Wes-Sahara deur Marokko, en vir die Palestyne se reg op selfbeskikking.